**Язын бөреләнеп яфрак ярырга әзерләнгән агач белән әңгәмә.**

 Яфраклары яшел ак каеннын

 Хәтфә җәйгән кебек һәр ягы;

 Әйлән-бәйлән уйный яшь балалар,

 Гөрләп тора һәр көн тау ягы.

 Каен урманына килеп керү белән, шушы җыр юллары исемә төшә. Ак каен! Мин синең матурлыгыңа сокланып туя алмыйм. Синең кебек гүзәл агач кайсы җирдә бар соң тагын? Барлык Җир шарын әйләнеп чыксак та, табалмабыздыр, мөгаен. Һәр ел мизгелендә үзенчә матур син! Җәен -яшел чуклы яулыгыңны, көзен – сарысын ябынасың. Ә кышын, кояшта ялтырап, күзләрнең явын алырлык, ак мамыктай шәлеңне бөркәнәсең.

 Менә туган ягыма кабат яз килә... Ә син инде язын тамчы алкаларыңны тагып, ямь – яшел яулыгыңны ябынасың да, бар тереклекне сокландырып, яңа гына шыткан яфракларыңны җилдә җилфердәтеп, әкрен генә үзең турында сөйли башлыйсың. Сөйли башлыйсын дигәннән... Ә нигә мин генә сөйлим соң әле? Әйдә, икебез сөйләшик, серләшик.

 -Әйдә, дустым! Сөйләшик, серләшик. Кызларның, егетләрнең барлык серләрен мин саклыйм. Бәлки, синең әти-әниләрең дә минем яфракларым астында назланып серләшеп утыргандыр...

 - Минем сиңа бер соравым бар. Мөмкинме, каеным?

 - Сорап кара. Бик катлаулы булмаса, җавабын эзләп карармын.

 -Сине өй яннарына утыртырга ярамый, диләр. Кайгылы агач ул,- дип сөйләгәннәрен ишеткәнем бар. Ни өчен шулай диләр соң?

 - Юк, юк. Кайгылы түгел , ә сагышлы, сер саклаучы агач мин. Элекке вакытлардан ук минем янымда матур парлар утырды. Мин аларның кайгы-сагышларын, мәхәббәт хисләрен аңлатуларын тыңлап тора идем. Кайберләре кавыша, ә кайберләре аерылыша иде. Менә шул аерылышкан парларга бик тә авыр иде. Алар яңадан кавышу турында матур теләкләр теләп, минем ботакларыма тасмалар эләләр иде. Әйе, дустым. Күпләре яңадан кавышып, минем яныма килеп, рәхмәт сүзләре әйтеп китә торган булсалар, ә калганнары кавыша алмаганнары өчен гаепләп, бик озак әрлиләр иде. Шуңадыр да мине халык телендә кайгылы, ялгыз калдыручы агач, дип йөртә башлаганнардыр. Ничек инде мин кешегә ялгызлык телим? Парлы булу кешегә генә түгел, ә без, агачларга да, бик кирәк. Мин яшьләргә бары тик парлы тигез гомер теләп калам. Яшьләргә генә түгел, ә барлык кешеләргә дә. Минем яннан сугышка китүчеләр дә күп булды. Алар инде туган якларына исән – имин әйләнеп кайтуларын теләп, мине кочаклап үбеп китә торган булдылар. Сугыш бит...

 - Шулай , каен дустым. Синең сүзләрең бик дөрес. Син кешеләргә бары тик изгелек телисең. Ә менә кешеләр арасында сиңа мәңгелек яра салучылар да бик күп бит. Тиздән син яфрак ярырга әзерләнерсең, кәүсән буйлап суың йөгерә башлар. Сине яралап, тәнеңне тишкәләп, суыңны алучылар да бихисап булыр. Алай гына да түгел, кайберләре балта, пычак белән исемнәрен язып калдырыр. Минем шуңа йөрәгем әрни.

 - Бик тә нечкә күңелле бала булдың әле син. Андый яман кешеләрне мин генә туктата алсам икән... Юк, дустым. Мин суымны алучыларга ачуланмыйм. Рәнҗемим дә аларга. Минем суым шифалы, бик күп авыруларны дәвалый. Суымны алгач. яраларымны ямап китсеннәр иде дә бит. Ләкин күпләре оныта шул.

 - Ә мин кешеләргә шушы синең теләгеңне җиткерергә тырышырмын.

 -Рәхмәт, дустым.

 - Ә менә татар теленең аңлатмалы сүзлегендә **каен** - яфраклары йөрәк рәвешле, ак кайрылы агач, дип язылган. Шуңадыр да Башкортстанның халык шагыйре Мостай Кәрим, туган Башкортстаныбызны синең яфрагыңа охшатып, шигырь иҗат иткәндер. Ул шигырь нәкъ шулай атала да -“ Каен яфрагы”.

 - Мин моның турыда белми идем әле. Бик тә рәхмәтлемен мин бу шагыйрьгә.

 - Гомумән, каеным, безнең татарда синнән дә күбрәк җырларга кергән башка агач бармы икән? Юктыр.

 - Сөйләшүебез озакка сузылды, дустым. Көн кичкә дә авышты. Син инде кайтырга соңга кала күрмә. Ә мин сине җәй айларында сагынып көтеп торырмын. Син килүгә ,башта тәмле, кояш нурларында иркәләнеп кызарып пешкән җиләкләремне, аннан качып кына үскән гөмбәләремне, шифалы үләннәремне үстереп торырмын.

 Яфрак ярырга әзерләнгән каеным белән саубуллашу кыен булды. Бөреләрен астан яра башлаган агачка карап, яз тиз килә икән быел , дип уйлап куйдым. Кил син, яз, бәрәкәтең белән кил! Бөтен табигать сине зарыгып көтә!